Rødt Kor

Rødt Kor eller Raudt Kor er en betegnelse på norske kor som ble opprettet av kunstnere og kulturarbeidere på venstresiden som var aktive i Kulturfronten på 1970-tallet. (se artikkel om Kulturfronten i Norge på 1970-tallet).

Oppstart på 1970-tallet 
I Trondheim oppsto et nytt kor, Kulturfront-koret, i 1972 etter vedtak av Kulturfronten i byen. Koret endret navnet til Trondheim Raudt Kor to år senere. Etter hvert tok Kulturfronten, en bevegelse i Norge fra slutten av 60- og utover på 70-tallet som besto av forskjellige kulturaktivister og kunstnere på venstresida, initiativet til et rødt kor i flere byer. Man brukte gjerne nynorsk i navnene. Slik oppsto i tillegg til det røde koret i Trondheim Oslo Raudt Kor, Bergen Raudt Kor, Kristiansund Raudt Kor og Tromsø Raudt Kor. Korene samlet sangere som ønsket å ta tak i sangtradisjonen til landets tradisjonelle arbeiderkor som man mente ikke lenger hadde så mange av arbeidersangene på repertoaret. I tillegg kom internasjonal solidaritet inn som et betydningsfullt element, sanger man hentet fra frigjøringsbevegelser i Sør-Afrika, Latin-Amerika, Palestina, Irland, Hellas. Man utviklet samarbeid med svenske sangere, musikere og teater når det gjaldt repertoar og oversettelser. Og man så fort at man trengte å organisere seg for å lage et arkiv for kor- og orkesterarrangement, og ikke minst for musikalsk skolering.

Landsforbundet av Raude Kor og Korps 
Landsforbundet av Raude Kor og Korps ble stiftet i 1977. Det viktigste som skjedde da var at kor-stevne /pinse-stevne for alle røde kor og korps startet opp. Det ble laget forbundsavis for kulturpolitiske diskusjoner og musikalsk skolering. Korene opptrådte 1. mai på møter og torv, de ble faste innslag på solidaritetsmøter, og etter hvert produserte man egne konserter. Det største oppdraget Landsforbundet av Raude Kor og Korps fikk, kom fra Kulturdepartementet.  

Ifølge korets egne reisebrev samt bilder i Klassekampens arkiv fra 26. juni og 3. juli 1979, og i Kulturdepartementets arkiv fra 1979, ble forbundet bedt om å produsere en offisiell turné til Kina med arbeidersanger, tradisjonell korpsmusikk, folkedans og visesang. Resultatet ble en treukers turné i 1979 med et ensemble på 57 sangere, musikere og folkedansere.

Landsforbundet av Raude Kor og Korps ble lagt ned fra 1980-tallet.

Navneendringer 
Etter nedleggelsen av Landsforbundet av Raude Kor og Korps ble de røde korene oppfordret til å ta et navn som sa noe om identiteten og tilhørigheten til det enkelte koret. Slik oppsto Oslo Ø, Sangkoret Lyderhorn i Bergen, Koret Fosnafolk i Kristiansund og Blandakoret Nordaførr i Tromsø. Trondheim Raudt Kor beholdt navnet til 1986, da det endret navn til Trondhjem Sangbruk. Koret i Trondheim ble lagt ned rundt år 2000.

Per 2023 er Oslo Ø, Sangkoret Lyderhorn, Koret Fosnafolk og Blandakoret Nordaførr blitt etablerte bidrag i floraen av kormangfoldet, fortsatt med fokus på engasjement og solidaritet.

Eksterne kilder 

 korenes egne årsmeldinger og hjemmesider/fb-sider
 Reisebrev og bilder i Klassekampens arkiv fra 26. juni og 3. juli 1979
 Kulturdepartementets arkiv fra 1979

Norske kor
Rødt